ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ตามที่ได้มีการประกาศให้ในเขตท้องที่กรุงเทพมหานคร จังหวัดนนทบุรี
อำเภอลาดหลุมแก้ว จังหวัดปทุมธานี และอำเภอบางพลี จังหวัดสมุทรปราการ
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร ระหว่างวันที่ ๑๙
มีนาคม พ.ศ. ๒๕๕๗ ถึงวันที่ ๓๐ เมษายน พ.ศ. ๒๕๕๗ ลงวันที่ ๑๘ มีนาคม พ.ศ. ๒๕๕๗
เพื่อป้องกันและแก้ไขเหตุความรุนแรงจากสถานการณ์การชุมนุม นั้น
เนื่องจากยังคงปรากฏว่ามีการชุมนุมประท้วงของกลุ่มบุคคลต่าง ๆ
อยู่ในเขตพื้นที่ตามประกาศดังกล่าวอย่างต่อเนื่องและมีแนวโน้มว่าจะมีความยืดเยื้อ
โดยมีการปลุกระดมให้มวลชนเข้าร่วมการชุมนุมเพื่อสร้างความปั่นป่วนและกระด้างกระเดื่องในหมู่ประชาชนและเจ้าหน้าที่ของรัฐ
อันเป็นการทำลายความน่าเชื่อถือและกดดันในการปฏิบัติหน้าที่ของภาครัฐ
โดยไม่คำนึงถึงความเดือดร้อนของประชาชนที่ได้รับผลกระทบจากการกระทำดังกล่าว
อีกทั้งยังปรากฏข้อเท็จจริงด้วยว่า กลุ่มผู้ชุมนุมต่าง ๆ ได้มีการประกาศระดมมวลชนจากฝ่ายต่าง
ๆ
ซึ่งมีความเห็นขัดแย้งด้านความคิดทางการเมืองเพื่อเคลื่อนไหวที่อาจจะส่งผลให้เกิดการใช้ความรุนแรงและการเผชิญหน้าของมวลชน
และอาจมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดความรุนแรงยิ่งขึ้นอีกด้วย
นอกจากนี้
กลุ่มผู้ชุมนุมบางกลุ่มยังคงแสดงเจตนารมณ์ที่จะขัดขวางมิให้กระบวนการการจัดการเลือกตั้งสมาชิกสภาผู้แทนราษฎรที่กำลังจะเกิดขึ้นสามารถดำเนินการได้อย่างเป็นปกติ
ซึ่งการดำเนินการดังกล่าวอาจก่อให้เกิดความไม่สงบเรียบร้อย
หรือเกิดความเสียหายแก่ชีวิต ร่างกาย และทรัพย์สินของประชาชนหรือของรัฐ
อันมีผลกระทบต่อความมั่นคงภายในราชอาณาจักรและการปกครองระบอบประชาธิปไตยอันมีพระมหากษัตริย์ทรงเป็นประมุข
ประกอบกับการบังคับใช้กฎหมายในระบบปกติยังขาดประสิทธิภาพที่เพียงพอในการป้องกันและระงับเหตุความรุนแรงที่อาจจะเกิดขึ้น

ดังนั้น เพื่อให้การบริหารจัดการในการรักษาความสงบและความปลอดภัย
มีเอกภาพ และเป็นไปด้วยความเรียบร้อย
รวมทั้งเกิดความต่อเนื่องในการใช้อำนาจหน้าที่บังคับใช้ตามกฎหมาย
อาศัยอำนาจตามความในมาตรา ๑๕ วรรคหนึ่ง
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ และมาตรา
๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๒๘ เมษายน พ.ศ. ๒๕๕๗ ดังต่อไปนี้

๑.  ให้เขตพื้นที่กรุงเทพมหานคร จังหวัดนนทบุรี
อำเภอลาดหลุมแก้ว จังหวัดปทุมธานี และอำเภอบางพลี จังหวัดสมุทรปราการ
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักรเป็นผู้รับผิดชอบในการป้องกัน
ปราบปราม ระงับ ยับยั้ง
และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักรภายในพื้นที่ตามข้อ
๑ และจัดทำแผนการดำเนินการในการบูรณาการ การกำกับ ติดตาม
และเร่งรัดหน่วยงานของรัฐและเจ้าหน้าที่ของรัฐที่เกี่ยวข้องให้ดำเนินการให้เป็นไปตามแผนที่กำหนด

๓.  เพื่อให้เกิดความต่อเนื่องในการปฏิบัติงาน
ให้บรรดาประกาศ ข้อกำหนด คำสั่ง หรือการดำเนินการใดของศูนย์อำนวยการ หน่วยงาน
พนักงานเจ้าหน้าที่
หรือผู้ใดที่ได้รับมอบหมายจากกองอำนวยการรักษาความมั่นคงภายในราชอาณาจักร
ตามประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร
ลงวันที่ ๑๘ มีนาคม พ.ศ. ๒๕๕๗ ยังคงมีผลบังคับใช้โดยต่อเนื่องจนกว่าจะมีการกำหนดเป็นอย่างอื่น

ทั้งนี้ ให้มีผลบังคับใช้ระหว่างวันที่ ๑ พฤษภาคม พ.ศ. ๒๕๕๗
ถึงวันที่ ๓๐ มิถุนายน พ.ศ. ๒๕๕๗

ประกาศ
ณ วันที่ ๒๘ เมษายน พ.ศ. ๒๕๕๗
ยิ่งลักษณ์
 ชินวัตร
นายกรัฐมนตรี

ปริยานุช/ผู้จัดทำ
๓๐ เมษายน ๒๕๕๗

อุษมล/ผู้ตรวจ
๑ พฤษภาคม ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๖๙ ง/หน้า ๑/๒๘ เมษายน ๒๕๕๗